Інтэрнат! Страшэнны сон аматара цішыні ды вернага абаронцы сваёй асабістай прасторы. Гераіня кнігі Алена (кніга аўтабіяграфічная, Алена і ёсьць сапраўднае імя Анкі Упалы) – едзе вывучаць швэдзкую мову ў мястэчка, названае ў кнізе Яблычным горадам. У “народнай школе” для дарослых яна знаёміцца з маладымі швэдамі, уцекачамі ды эмігрантамі з розных краінаў і намагаецца знайсьці ўласнае месца ў каляровым віры незнаёмых людзей. Атрымліваецца нерэгулярна – апроч складанай мовы ды ня самага ўтульнага інтэрнацкага побыту, Алену (ці, як яе называе гераіня-самалійка, А́ле) пэрыядычна мучае адчуваньне самоты ды інакшасьці.